**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ԼՐԱՑՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ** **ՎԵՐԱԲԵՐՅԱԼ**

**Իրավական ակտի ընդունման անհրաժեշտությունը.**

Հայաստանի Հանրապետության կառավարության որոշման նախագծով նախատեսվում է ՀՀ կրթության, գիտության, մշակույթի և սպորտի նախարարության 2021 թվականի հաստատված բյուջեով նախատեսված ծրագրերից վերաբաշխել **18,950.2** **հազար դրամ** (բյուջետային ծախսերի տնտեսագիտական դասակարգման «Այլ կապիտալ դրամաշնորհներ» հոդվածով՝ 14,269.7 հազար դրամ և «Վարչական սարքավորումներ» 4,680.5 հազար դրամ):

Վերաբաշխվող գումարները նախատեսվում է ուղղել կապիտալ ծախսերի, մասնավորապես՝ «Ակադեմիական փոխճանաչման և շարժունության ազգային տեղեկատվական կենտրոն» հիմնադրամին տրամադրված ք. Երևան, Վրացյան 73 հասցեում գտնվող տարածքի վերանորոգմանը, ՀՀ ԿԳՄՍ նախարարության կարիքների համար գունավոր տպիչ սարքերի և դյուրակիր համակարգիչների ձեռքբերմանը:

**Ընթացիկ իրավիճակը և խնդիրները.**

«Ակադեմիական փոխճանաչման և շարժունության ազգային տեղեկատվական կենտրոն» հիմնադրամը (այսուհետ՝ ԱՓՇԱՏԿ) ՀՀ-ում իրականացնում է օտարերկրյա որակավորումների գնահատում և ճանաչում` Լիսաբոնի ճանաչման կոնվենցիայի և ՀՀ իրավական ակտերի դրույթների համաձայն: ԱՓՇԱՏԿ-ը նաև տրամադրում է հավաստի տեղեկատվություն և խորհրդատվություն տեղական և օտարերկրյա հաստատություններին, ինչպես նաև առանձին անհատներին տարբեր կրթական համակարգերի և որակավորումներ վերաբերյալ: ՀՀ կառավարության 2021 թվականի մարտի 4-ի N 315-Ա որոշմամբ ԱՓՇԱՏԿ-ին տրամադրվել է տարածք ք. Երևան, Վրացյան 73 հասցեում, որը երկար տարիներ գտնվել է շահագործման մեջ և ներկայում անբարեկարգ վիճակում է և ունի վերանորոգման կարիք: Համաձայն կազմված և «Արխի Էվրիկա» ՍՊԸ-ի կողմից ստացված N 9 Երաշխավորագրով հավանության արժանացած նախագծանախահաշվային փաստաթղթերի՝ վերանորոգման արժեքը կազմում է 14,269.7 հազար դրամ:

Նախագծով նախատեսվում է նաև ներքին վերաբաշխմամբ 4,485.2 հազար դրամ հատկացնել գունավոր տպիչ սարքերի և դյուրակիր համակարգիչների ձեռքբերմանը: 2021 թվականի պետական բյուջեի 1130 ծրագրի 11001 միջոցառմամբ նախատեսված է տպագրական ծառայությունների ձեռքբերում 695.3 հազար դրամ գումարի շրջանակներում: Հաշվի առնելով, որ նշյալ ծառայությունը ձեռք է բերվում յուրաքանչյուր տարի՝ առավել նպատակահարմար է այդ գումարով ձեռք բերել գունավոր տպիչ և տեղում իրականացնել ձևաթղթերի տպագրումը: Տպիչ սարքերի ձեռքբերման համար ՀՀ կրթության, գիտության, մշակույթի և սպորտի նախարարությունը հայտարարել էր մրցույթ՝ «Գնումների մասին» օրենքի 15-րդ հոդվածի 6-րդ մասին համապատասխան (պայմանով մրցույթ), որի արդյունքում ընտրվել է հաղթող մասնակից և «Գնումների մասին» օրենքի 10-րդ հոդվածի 3-րդ մասին համապատասխան անգործության ժամկետը լրանում է սույն թվականի օգոստոսի 23-ին:

Վերոնշյալ ծախսերի կատարման համար վերաբաշխվում են ՀՀ ԿԳՄՍ նախարարության 2021 թվականի պետական բյուջեի «1130. Կրթության, գիտության, մշակույթի և սպորտի բնագավառի պետական քաղաքականության մշակում, ծրագրերի համակարգում և մոնիտորինգ» ծրագրի «11001. Կրթության, գիտության, մշակույթի և սպորտի բնագավառի պետական քաղաքականության մշակման, ծրագրերի համակարգման և մոնիտորինգի ծառայություններ» միջոցառման բյուջետային ծախսերի տնտեսագիտական դասակարգման «Աշխատողների աշխատավարձեր և հավելավճարներ» և «Տեղեկատվական ծառայություններ» հոդվածներով նախատեսված գումարները, որոնց հետագայում վերականգնման անհրաժեշտությունը բացակայում է:

**Կարգավորման նպատակը և բնույթը.**

Որոշման նախագծի ընդունմամբ կապահովվի «Ակադեմիական փոխճանաչման և շարժունության ազգային տեղեկատվական կենտրոն» հիմնադրամին տրամադրված ք. Երևան, Վրացյան 73 հասցեում գտնվող տարածքի վերանորոգումը:

**Նախագծի մշակման գործընթացում ներգրավված ինստիտուտները և անձինք.**

ՀՀ կրթության, գիտության, մշակույթի և սպորտի նախարարության մասնագետները:

**Իրավական ակտի կիրարկման դեպքում ակնկալվող արդյունքը.**

Որոշման ընդունման արդյունքում կապահովվեն կրթության բնագավառում օժանդակ ծառայություններ մատուցող ԱՓՇԱՏԿ հիմնադրամի համար շենքային առավել բարենպաստ պայմաններ։

**Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.**

««Հայաստանի Հանրապետության 2021 թվականի պետական բյուջեի մասին» օրենքում վերաբաշխում և լրացում, Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի առաջանում:

**Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.**

1. Այլ իրավական ակտերում փոփոխությունների և/կամ լրացումների անհրաժեշտությունը.

Չի առաջացնում:

2. Միջազգային պայմանագրերով ստանձնած պարտավորությունների հետ համապատասխանությունը.

Համապատասխանում է:

**Այլ տեղեկություններ.**

Չկա